Ehitustööd võtsid kokku kuus päeva, kuid täispikki  tööpäevi oli nende hulgas vähe. Enamasti tuli masina ehitamisega tegeleda muude tööde kõrvalt, seetõttu on ka ehitustegevusele kokku kulunud aega väga raske hinnata. Autorit huvitas põhiliselt masina mehhaanikaline aspekt ja funktsionaalsus, ajaloolisele tõepärasusele pöörasime tähelepanu ainult niipalju, kui masina eesmärk (demonstratsioonesinemine Otepää linnusepäeva publikule) seda nõudis. Masin ehitati tervenisti kuusepalkidest, kasutades tänapäevaseid tööriistu (mootorsaed, puurid). Heitekang on 5.5  meetrit pikk, millest 1 m moodustab lühem õlg. Pöörlemistelje kõrgus maast on 3.1 m, seega moodustab heitekangi algnurk horisondi suhtes umbes 44°.